Hollywood-sterre in Namibië vir nuwe fliekTom Cruise (Foto: Facebook) Die Amerikaanse akteurs Tom Cruise en Russel Crowe het pas begin met die verfilming van hul jongste fliek, The Mummy, in Namibië. Die akteurs word vergesel deur Annabelle Wallis en Courtney Vance, wat ook rolle in die fliek vertolk. Verfilming van The Mummy het glo verlede week reeds begin. Sean Daniel, die vervaardiger, het in ŉ verklaring gesê die fliek word verfilm in tien verskillende gebiede naby Walvisbaai, net ŉ klipgooi van Windhoek af. Daniel sê sowat 600 bemanningslede is by die maak van dié fliek betrokke, van wie bykans 200 Namibiërs is. “Namibië het ons met ope arms verwelkom. Dit is net te danke aan die harde werk van die Namibiese span en hul gasvryheid dat ons in staat is om die projek te voltooi,” het hy gesê. Die nuwe weergawe van The Mummy handel oor ŉ antieke koningin wat weer lewend word en wil wraak neem ná haar dood.